钦定古今图书集成/理学汇编/文学典/第106卷 > 谢榛
## 钦定古今图书集成/理学汇编/文学典/第106卷 > 谢榛

按《明外史》本传：“榛字茂秦，临清人。眇一目。年十六，作
乐府商调，少年争歌之。已折节读书，刻意为歌诗。西
游彰德，为赵康王所宾礼。入京师，脱卢柟于狱，李攀
龙、王世贞辈结诗社，榛为长，攀龙次之。及攀龙名大
炽，榛与论生平，颇相镌责。攀龙遂贻书绝交。世贞辈
右攀龙，力相排挤，削其名于七子之列。然榛游道日广，秦晋诸王争延致大河南北，皆称谢榛先生。赵康
王卒，榛乃归。万历元年冬，复游彰德，王曾孙穆王亦
宾礼之。酒阑乐止，命所爱贾姬独奏琵琶，则榛所制
《竹枝词》也。榛方倾听，王命姬出拜，光华射人，藉地而
坐，竟十章。榛曰：“此山人里言，安足污佳人玉齿。请更
制以备房中之奏。”诘朝，上新词十四阕，姬悉按而谱
之。明年元旦，便殿奏伎，酒止送客，即盛礼而归姬于
榛，榛载以游赵燕，间至大名，客请赋寿诗百章，成八
十馀首，投笔而逝。当七子结社之始，尚论有唐诸家，
茫无所从。榛曰：“取李、杜十四家最胜者，熟读之以会
神气，歌咏之以求声调，玩味之以裒精华。得此三要，
则浩乎浑沦，不必塑谪仙而画少陵也。”诸人心师其
言，厥后虽合力摈榛，其称诗指要，实自榛发也。
按《列朝诗集》，新安潘之恒亘《史记》曰：赵王雅爱茂秦
诗，从王客郑若庸得《竹枝词》十章，命所幸琵琶妓贾
扣度而歌之。万历癸酉冬，茂秦从关中还，过邺，偕若
庸见王。王宴之便殿，酒行乐作，王曰：“止。”命緪瑟以琵
琶佐之，声繁屏后。王复止众妓，独奏《琵琶方》一阕，茂
秦倾听，未敢发言。王曰：“此先生所制《竹枝词》也。谱其
声，不识其人，可乎？”命诸妓拥贾姬出拜，光华射人，藉
地而竟《竹枝》十章。茂秦谢曰：“此山人鄙俚之辞，安足
污王宫玉齿。请更制《竹枝词》，以备房中之奏。”王曰：“幸
甚。”茂秦老不胜酒，醉卧山亭下。王命姬以衽代荐，承
之以肱。明日，上《新竹枝》十四阕，姬按而谱之，不失毫
发。元夕，便殿奏技，酒阑送客，即盛礼而归，贾于邸舍，
茂秦载以游燕赵间。逾二年，至大名，客请赋寿诗百
章，至八十馀，投笔而逝。乙亥之冬月也，姬率二子奉
柩停大寺之旁，每夜操琵琶一曲，歌茂秦《竹枝词》，必
恸绝而罢。已乃以千金装付二子，令归葬。自破乐器
归老于阛阓间。后三十馀年，客访旧宿寺中，寺僧犹
能道其遗事。